तमाम जद्दोजहद के बाद आखिर झांसी-इलाहाबाद स्नातक सीट पर सपा काबिज हो गई। इस सीट पर लगातार 24 साल बीजेपी के एमएलसी काबिज रहे। करीब ढाई दशक बाद सपा ने भाजपा से यह सीट छीन ली। इसे बड़ा उलटफेर माना जा रहा है। सपा के डॉ.मान सिंह यादव को 23093 वोट मिले जबकि भाजपा के डॉ यज्ञदत्त शर्मा को 18760 वोट मिले।
शिक्षा मित्रों को सम्मानजनक मानदेय
जीत के बाद डॉ मान सिंह ने कहा कि वह शिक्षामित्रों को सम्मानजनक मानदेय दिलाने के लिए संघर्ष करेंगे। उन्होंने कहा पहले भी उनकी सरकार ने यह कोशिश की थी। डॉ. सिंह ने कहा यह सपा के कर्मठ कार्यकर्ताओं की जीत है, वह सबके लिए समर्पण भाव से काम करेंगे।
भाजपा ने किया बवाल, पुलिस से झड़प
झांसी-प्रयागराज स्नातक सीट की मतगणना गुरुवार को सुबह 8 बजे से शुरू हुई और शुक्रवार की देर रात तक चलती रही, अंततः सपा ने जीत हासिल कर ली। शुक्रवार को दोपहर बाद जैसे ही द्वतीय वरीयता की गिनती शुरू हुई और सपा आगे निकली तो भाजपाइयों से हंगामा शुरू कर दिया।
37 घंटे में पूरी हुई मतगणना
मतगणना की प्रकिया गुरुवार की सुबह 8 बजे से शुरू हुई थी लेकिन मतगणना देर शाम शुरू हो पाई। शुक्रवार रात करीब 37 घंटे बाद 9 बजे मतगणना पूरी हो पाई। बीच में बवाल के दौरान करीब पौन घंटे मतगणना रोकनी पड़ी।
अंदर घुसने को पुलिस से भिड़े भाजपाई
दूसरी वरीयता की मतगणना में सपा प्रत्याशी आगे चल रहे थे, तभी अचानक भाजपा के सदर विधायक रवि शर्मा व बबीना विधायक राजीव सिंह पारीछा, भाजपा पदाधिकारियों व बड़ी संख्या में भाजपा कार्यकर्ताओं से साथ मतगणना स्थल पर पहुंच गए। भाजपा नेताओं ने मुख्य द्वार से मतगणना स्थल में घुसने की कोशिश की तो पुलिस ने उन्हे अंदर जाने से रोक दिया। जबरन घुसने की कोशिश की तो पुलिस व भाजपा नेताओं के बीच तीखी झड़प और धक्का-मुक्की हो गई। पुलिस की सख्ती पर भाजपा नेता मतगणना स्थल के बाहर सड़क पर धरना देकर बैठ गए और पुलिस के खिलाफ नारेबाजी करने लगे। माहौल बिगड़ता देख डीएम आंद्रा वामसी व एसएसपी दिनेश कुमार पी मौके पर पहुंचे और भाजपा नेताओं से बात कर सभी को शांत कराया।
आमने-सामने आए भापजाई और सपाई
पुलिस से झड़प के बाद भाजपा नेता पुलिस के खिलाफ नारेबाजी कर धरने पर बैठे तो सपाई पुलिस का समर्थन करते हुए नारेबाजी करते हुए सड़क पर धरना देकर बैठ गये। सपाईयों ने कहा कि सत्ता में होने के कारण आम जनता को सुरक्षा देने वाली पुलिस के साथ भाजपा मारपीट कर लोकतंत्र की हत्या कर रही है। दोनों तरफ से आरोप-प्रत्यारोप से टकराव होते बचा।
धक्का-मुक्की में बाल-बाल बचे एसपी
आक्रोशित भाजपाईयों के हंगामें के बीच एसपी सिटी विवेक त्रिपाठी धक्का-मुक्की के बीच फंस कर गिर पड़े, पुलिस वालों ने उन्हें उठाया। गिरने से उन्हें चोटें आईं। बहस के दौरान एक भाजपा नेता के पुलिस कर्मी से डण्डा छुड़ाने पर हंगामा बढ़ गया। भाजपाईयों ने उसके साथ धक्का-मुक्की की जिसस वह वाहनों पर जा गिरा। उसे बचाने एसपी सिटी व अन्य पुलिसकर्मी पहुंचे तो भजपाई उनसे उलझ गए। सपा ने आरोप लगाया कि भाजपाइयों ने एसपी के साथ मारपीट की।